Publication: Magyar Közlöny
Issue: MK-2001-73 (Year: 2001, Number: 73)
Era: 1990-2004
Section: 5. Az Ör.-nek a 13/1998. (XII. 14.) számú önkormányzati rendelettel megállapított 7. § e) pontjában meghatározott rendelkezésének hatálybaléptetését vitató indítvány
Paragraph Index: 619

5. Az Ör.-nek a 13/1998. (XII. 14.) számú önkormányzati rendelettel megállapított 7. § e) pontjában meghatározott rendelkezésének hatálybaléptetését vitató indítvány nem megalapozott. Az Ör. 7. §-a az építményadó alóli mentesség eseteit szabályozza. A 7. § e) pontja alapján mentes az adó alól: „e) Harkány város közigazgatási területén magánszemély tulajdonában lévő, ingatlan-nyilvántartás szerint lakás, illetve lakóház ingatlan, amelyben a magánszemély lakóhelyet létesített és életvitelszerűen tartózkodik, és az ehhez tartozó nem lakás céljára szolgáló építmény (műhely, garázs és egyéb melléképület). Kivéve az ingatlan azon része, ahol vendéglátó, kereskedelmi, szolgáltató és magánszállásadói tevékenységet folytatnak vagy bérbeadás útján hasznosítanak.” Az indítványozó azt sérelmezi, hogy e rendelkezés második fordulatát — amelyet számára hátrányos módon értelmez az adóhatóság — visszaható hatállyal iktatták be az Ör. rendelkezései közé. Az Ör. 7. § e) pontjának hatályos szövegét a 13/1998. (XII. 14.) számú önkormányzati rendelet állapította meg. Az indítványozó álláspontja szerint az önkormányzat ezt a szabályt visszamenőleges hatállyal léptette hatályba. Ugyanis az Ör. módosításokkal egységes szerkezetbe foglalt szövege 1998. december 20-án jelent meg a Harkányi Hírekben. Az egységes szerkezetű szöveg 33. §-a azt tartalmazza, hogy a rendelet 1997. január 1-jén lép életbe. Az indítványozó álláspontja szerint mivel az egységes szerkezetbe foglalt szöveg nem tartalmazza a módosító rendeletet hatályba léptető rendelkezést, az az egységes szerkezetbe foglalással hatályát vesztette, így az Ör. 33. §-a alapján az 1998 decemberében elfogadott rendelet is 1997. január 1-jével lépett hatályba. Az Alkotmánybíróság megállapította, hogy az indítványozó jogi álláspontja téves. Az Ör. egységes szerkezetbe foglalt szövegének a Harkányi Hírekben való közzététele a rendeletnek a lakosság széles körében való megismertetését szolgálja. Nem minősül új rendeletalkotásnak. Ebből következően az, hogy az Ör. egységes szerkezetbe foglalt szövege nem tartalmazza a módosító rendelet hatálybalépésének időpontját, nem jelenti azt, hogy az egységes szerkezetbe foglalással a módosító rendelet hatályba léptető rendelkezése hatályát vesztette.

Source: https://magyarkozlony.hu/hivatalos-lapok/4dea48e44a475c3a015b632a3521b60bccb3ddd9/dokumentumok/eabc6a2d7be06453d5eb111969a0947c1d4d5df0/letoltes